‘Dit lyk soos Nampo-kongres’ ná plaasaanvalArgieffoto: SAPD ŉ Man is Saterdagaand in sy huis op ŉ plaas buite Brits in Noordwes aangeval. Marius de Villiers (51) was op pad bed toe, toe die aanval omstreeks 21:30 op ŉ plaas aan die Sonop-pad plaasgevind het. De Villiers se vrou was in die slaapkamer. “Dit was daardie laaste roetine waardeur ŉ mens gaan voordat jy gaan slaap. Ek was besig om die honde uit te sit vir die nag en gou klaar te rook. Net toe ek gaan sit om die televisie af te skakel toe kom hierdie twee ouens in,” het de Villiers verduidelik. “Albei was gewapen met skroewedraaiers. Ons worshond het verskriklik begin blaf en toe begin die ander twee ook. Dit het my daardie breukdeel van ŉ sekonde gegee om te reageer. Ek het die een in die maag geskop en hy het toe gevlug, ek kon toe die ander een in die hande kry en op die boeremanier leer jy kan ook pakslae kry,” het de Villiers gesê. Die tweede aanvaller het toe ook gevlug. De Villiers is tydens die struweling in sy linkerarm naby sy elmboog en in sy kop gesteek met die skroewedraaier. “Ek het toe dadelik die eienaar van die plaas waar ons huur gekontak en dit was nie vyf minute nie toe is hier seker 12 bakkies, dit het omtrent soos die Nampo-kongres hier gelyk,” het de Villiers gesê. Hy is daarna na die Brits Mediclinic geneem vir behandeling en is dieselfde aand weer huis toe. De Villiers het gesê hy vermoed die aanvallers was ŉ hele ruk lank op die plaas om hulle dop te hou. “Daar was ŉ gat onder die elektriese heining deur gegrawe en my seun se visvangkissie het ons aan die ander kant van die draad gekry,” het de Villiers gesê. Hul seun was Saterdagaand tydens die aanval nie tuis nie. “Ons hele roetine het nou verander, ons sluit heeltyd die hekke, maak seker ons is ŉ hele groep wanneer ons uitbeweeg ensovoorts. Ek en my vrou gaan sien ook vandag ŉ berader,” het de Villiers bygevoeg. Volgens De Villiers is ŉ saak van poging tot moord en roof aanhangig gemaak. Die polisiewoordvoerder kon egter nie onmiddellik vir kommentaar bereik word nie.